अतिक्रमण को लेकर डोमाहर्रा में तनाव
ग्राम सुरेली के ग्रामीण ने डोमाहर्रा में आदिवासी की जमीन के खसरा नंबर को बदलकर चार एकड़ जमीन का फर्जी पट्टा बनवा लिया है। इसकी शिकायत लेकर मंगलवार को ग्राम डोमाहर्रा के ग्रामीण जनदर्शन में पहुंचे। अतिक्रमण को लेकर आक्रोशित लोगों ने कार्रवाई की मांग अधिकारियों से की है।
मंगलवार को ग्राम डोमाहर्रा के ग्रामीण बड़ी संख्या में जनदर्शन में पहुंचे और कलेक्टर को लिखित में शिकायत दी। इसके अलावा एसपी ऑफिस में भी शिकायत दी गई है। ग्रामीणों के अनुसार 20 साल पहले ग्राम डोमाहर्रा में सुरेली निवासी गणेश राम जैन को डेढ़ एकड़ आबादी जमीन नवतोड़ के रूप में दी गई थी। गणेश राम ने पटवारी से मिली-भगत कर जमीन से लगी काबिज जमीन का खसरा नंबर बदलवा कर आसपास की चार एकड़ जमीन का फर्जी पट्टा बिना पटवारी हल्का नंबर के नपवाकर बनवा लिया है। ग्रामीणों ने गणेश राम को समझाने का प्रयास किया, तो वह गाली-गलौज करने लगा। मंगलवार को शिकायत करने 50 से ज्यादा लोग जनदर्शन में पहुंचे थे। ग्रामीणों ने फर्जी तरीके से बनाए गए पट्टे को निरस्त करने की मांग की है। शिकायत करने वालों में ग्राम पटेल आलोर सिंह केमरो, केजाराम, बंटुराम कोमरा, कृष्णा कोर्राम, संतराम कोरेटी आदि पहुंचे थे।
कांकेर. जनदर्शन में शिकायत करने पहुंचे ग्रामीण।
hin_Deva hin_Deva hin_Deva hin_Deva